Alexandru Craiovan

Vineri, 13 octombrie 2023 a fost o zi care le-a purtat noroc copiilor din echipa Skoda care au câștigat Trofeul Tiriac, ediția a V-a, la hochei pe gheață, la categoria de sub 6 ani. A fost prima competiție sportivă la care a participat Alexandru-Andrei Craiovan, în vârstă de 5 ani și 3 luni, care, după ce a urmat cursurile de inițiere, sponsorizate de Fundația Tiriac, pe patinoarul AllianzTiriac din Otopeni, a fost selectat de profesorul Dan Popovici în echipa de hochei Skoda.

În ultimul an, pe lângă activitățile de la grădiniță, Alexandru a avut și alte preocupări. Timp de un an a urmat cursurile școlii de Balet Soleil, din București. Sub îndrumarea profesorilor Camelia și Ștefan Soare, a participat la două concursuri cu grupa lui, obținând locul 1 de fiecare dată, dar și la alte două spectacole.

Natația continuă să facă parte din viața lui, mergând la bazin de două ori pe săptămână. Urmând pașii idolului său, David Popovici, în prezent Alex este înscris la Academia de Înot Dinamo, din București. “Deși îi plăcea foarte mult și baletul, a ales hocheiul și înotul. Îi respectăm alegerile și îl susținem în orice își dorește să facă”, ne relatează tatăl lui. Deși îi place competiția și are o energie debordantă, părinții și bunicii urmăresc dezvoltarea multilaterală a juniorului.

Astfel, Alexandru face limbi străine: germană la grădiniță germană Rocket Kids și este nelipsit de la cursurile de engleză ale International House Bucharest. De curând a început să ia lecții de pian și muzică cu Doru Ciutacu și merge la spectacole de teatru, muzică și dans, ori de câte ori are ocazia. Deși ambii părinți vin obosiți de la serviciu, nu este seară în care Alexandru să nu aibă parte de lectură.

“De regulă, citim cam o oră, dar câteodată și două. Este o lectură captivantă pentru el, cu călătorii în timp și spatiu ale unor copii de 8-9 ani, spune mama lui. Mai nou, Alexandru a început să arate interes atât pentru a citi singur, cât și pentru calcule mentale. În zilele de weekend se relaxează făcând lego, jucându-se jocuri, mergând pe bicicletă, pe role sau alergând cu prietenii în parc. Le mulțumim tuturor profesorilor, îndrumătorilor și educatoarelor care se ocupa de Alex, Fundației Tiriac și Fundației literar-istorice Stoika, care cred în el!”.

Gabriela Magori

Contents